ٹوݨے ٹوٹکے

ایہ ہک ترکیب ہے جیندے وچ ٹوݨے تے ٹوٹکے ݙو الڳ الڳ شئیں ہِن ۔ ’’ٹوݨاں‘‘ جادو؍ منتر کوں آہدِن ۔ جیندے وچ پُھوکامارݨ ، کُئی عمل کرݨ شامل ہے ۔ ٹوݨاں کرݨ آلے کوں ’’ٹنہایا‘‘ آہدِن ۔ ’’ٹوݨاں‘‘ ہندی لفظ ہے ۔

’’ٹوٹکا‘‘ اُردو لفظ ہے جیندے معنے ہِن: جادو ، ٹونا ، منتر ۔

ٹوٹکاغیر مصدقہ علاج کوں وی آہدن ۔ جیویں آہدن ’’کُئی ٹوٹکا کرو‘‘۔

ٹوٹکا، معمولی تدبیر کوں وی آہدِن ۔ جیویں آہدِن:

ٹوٹکیاں نال وݙی بماری؍ مصیبت نِھیں ٹلدی۔

ایں لحاظ نال ’’ٹوݨے ٹوٹکے، ݙونہیں مترادف لفظ ہِن ۔ جیندا مطلب ہے دم درود ، غیر مصدقہ علاج ۔

کُجھ ٹوݨے ٹوٹکے ایہ ہِن:

 پاݨی دی کمی آلے بِمار کیتے دم درود 
جیکر کئیں آدمی اِچ پاݨی دی کمی تھی ونجٖے تاں تلویں لفظ ؍ جملے ٻول کے اُوندے اُتّے پُھوکیا ویندے۔

بسم اللہ ، اوّل نام خُدا ، دوسرا نام محمد رسول اللہ

تیسرا نام چار یار ، کلام خُدا دی ، ہُدّٰی بادشاہ دستگیر

کڑا سُلطان سید احمد کبیر ، چِٹّا گِدّڑ ، کُتّا لڑے

برکت پیر مخدوم جہانیاں نال خیر آجاوے

ترجمہ: بسم اللہ پڑھتا ہوں ، پہلے نام خدا کا ، دوسرا نام محمد رسول اللہ کا ، تیسرا نام چار خلفاء راشدین کا ، کلام اللہ تعالیٰ کا ، گرفت بادشاہ دستگیر کی ، کِیلا ہوا سلطان سید احمد کبیر کا ، سفید گیدڑ ؍ کُتّا کاٹ کھائے پیر مخدوم جہانیاں کی برکت سے آرام آ جائے گا۔

 آنݨی دا ٹوݨاں 
ایں بِماری دا مریض فجر نال کئیں دا ٻوہا ونجٖ کھڑکاوے اَتے پُچھّݨ اُتّے آکھے:

گُوں تِڑِکیّ

میں ݙتی تیں گھدّی

ایہ آکھ کے وَل ونجٖے ۔ بِماری آپے مُک ویسی۔

 حوالہ 
کتاب: بُشکا، مصنف : شوکت مغل ، چھپیندڑ: جھوک پبلشرز ، ملتان